ठेहट मर्डर में भी ‘आतंकी’ कनेक्शन, कई देशों में नेटवर्क, मरने-मारने को तैयार 700 गुर्गे
NIA Terrorist List - Lawrence Bishnoi And His Gang. गैंगस्टर लॉरेंस बिश्नोई और देश-विदेश में बैठकर उसकी गैंग को चलाने वाले 13 बदमाशों को NIA ने आतंकी माना है। इनके कारनामों की पूरी लिस्ट जारी की है,
गैंगस्टर लॉरेंस बिश्नोई और देश-विदेश में बैठकर उसकी गैंग को चलाने वाले 13 बदमाशों को NIA ने आतंकी माना है। इनके कारनामों की पूरी लिस्ट जारी की है, जिसमें राजू ठेहट मर्डर का टेरर कनेक्शन भी सामने आया है।
NIA की चार्जशीट में पहली बार लॉरेंस बिश्नोई और उसकी गैंग के खतरनाक मंसूबे सामने आए हैं। लॉरेंस बिश्नोई अपनी गैंग को अंडरवर्ल्ड डॉन दाउद इब्राहिम की तरह ही चला रहा था। D कंपनी की तरह ही लॉरेंस गैंग फिरौती, टार्गेटेड किलिंग्स और ड्रग ट्रैफिकिंग को अंजाम दे रही थी।
उसके 700 गुर्गों की टीम ने 2 साल में इतना पैसा कमाया जिसे हवाला के जरिए थाइलैंड भेजकर पब, डिस्को में इन्वेस्ट किया गया। खालिस्तानी नेटवर्क को फंडिंग की गई। हाइटेक हथियारों की सप्लाई के लिए पाकिस्तान की खुफिया एजेंसी ISI से संबंध रखने वाले आकाओं से मदद ली गई।
दैनिक भास्कर ने पड़ताल कर जाना कि NIA की इन्वेस्टिगेशन में क्या निकलकर आया कि लॉरेंस और उसकी गैंग के साथियों के नाम खूंखार आतंकियों की लिस्ट में डाल दिए गए? वहीं राजस्थान में हुए गैंगस्टर राजू ठेहट के मर्डर में दिल्ली की तिहाड़ जेल का क्या आतंकी कनेक्शन है ?
पढ़िए पूरी रिपोर्ट ....
ऐसे सामने आया गैंगस्टरों का आतंकी कनेक्शन
साल 2022 के अगस्त महीने के दूसरे सप्ताह में दिल्ली पुलिस केंद्रीय गृह मंत्रालय को सूचना देती है कि एक इंटरनेशनल क्रिमिनल गैंग देश के युवाओं को आतंकी वारदातों को अंजाम देने के लिए भर्ती कर रही है।
ये गैंग आतंक फैलाकर बड़ी मात्रा में फंड इकट्ठा कर रही है। इतना ही नहीं ये गैंग देश में बड़ी शख्सियतों की टारगेट किलिंग्स के साथ ही खौफनाक अपराध को अंजाम की साजिश रच रही है।
दिल्ली पुलिस ने गृह मंत्रालय को जानकारी दी कि हमारी स्पेशल सेल ने इस संबंध में 4 अगस्त 2022 को FIR रजिस्टर्ड की।
पड़ताल में सामने आया कि ये गैंग अवैध हथियारों की बिक्री, ड्रग्स स्मगलिंग, फिरौती और टारगेटेड किलिंग्स के जरिये फंड भी इकठा कर रहे है। जिनका इस्तेमाल देश का धार्मिक और साम्प्रदायिक सौहार्द बिगाड़ने में कर सकते हैं।
गृह मंत्रालय ने NIA को सौंपी जांच, लॉरेंस सहित 16 आरोपियों को किया आइडेंटिफाई 
दिल्ली पुलिस स्पेशल से मिली इन्फॉर्मेशन हैरान करने वाली थी। देश में पहली बार गैंगस्टरों के आतंकी कनेक्शन होने की बात सामने आई थी।
गृह मंत्रालय ने इस मामले की जांच NIA को सौंप दी। NIA ने देश भर में अलग-अलग जगहों पर गैंगस्टरों पर दबिश देनी शुरू की।
पड़ताल में जो आया, उसके बाद 26 अगस्त 2022 को NIA ने लॉरेंस सहित 16 गैंगस्टरों पर UAPA एक्ट के तहत आतंकी धाराओं में दोबारा मामला दर्ज कर लिया।
तारीख : 26 अगस्त 2022
NIA ने इनके खिलाफ UAPA एक्ट की आतंकी धाराओं में दर्ज किया मुकदमा
लॉरेंस बिश्नोई, गोल्डी बराड़, सचिन थापन, अनमोल बिश्नोई, विक्रम बराड़, जग्गू भगवानपुरिया, काला जठेड़ी, वीरेंद्र प्रताप उर्फ काला राणा, जोगिंदर सिंह, राजेश कुमार, उर्फ राजू मोटा, राज कुमार उर्फ राजू बसोड़ी, अनिल छिपी, नरेश यादव, मोहम्मद शाहबाज अंसारी, दरमान सिंह और लखबीर सिंह लंडा।
तीन मर्डर ने NIA को चौंकाया : सिद्धू मूसेवाला, डेरा सच्चा सौदा समर्थक प्रदीप और राजू ठेहट 
पंजाबी सिंगर सिद्धू मुसेवाला, राजस्थान के गैंगस्टर राजू ठेहट और डेरा सच्चा सौदा समर्थक प्रदीप कुमार के मर्डर में जिस तरह की प्लानिंग की गई, वह देख NIA चौंक गई। लोकल गैंगस्टरों ने तीनों ही मर्डर को आतंकियों की तरह अंजाम दिया था।
हत्या की साजिश, हत्या और इसके बाद इसकी किसी आतंकवादी संगठन की तरह जिम्मेदारी और तीसरा फंडिंग। इन तीनों पहलुओं को जब NIA ने खंगालना शुरू किया तो इस गैंग का आतंकी चेहरा सामने आया।
पाकिस्तान में रह रहे हरविंदर सिंह उर्फ रिंदा, कनाडा में रह रहे लखबीर सिंह उर्फ लंडा और अर्शदीप उर्फ अर्श दल्ला पाकिस्तानी खुफिया एजेंसी ISI के इशारे पर काम कर रहे थे।
इन तीनों ने ही इन हत्याओं के लिए लोकल गैंगस्टरों को फंडिंग की, अपने नेटवर्क का इस्तेमाल कर हथियार पहुंचाए।
ये बड़ी तादाद में छोटे-मोटे क्राइम में शामिल युवाओं को मोटे पैसे का लालच देकर विदेश में सेटल कराने का झांसा देकर आतंकी घटनाओं को अंजाम दे रहे हैं। ये बिलकुल वैसा ही था जैसा कि कभी मुंबई में अंडरवर्ल्ड डॉन ने आतंकी घटनाएं की थी।
मूसेवाला मर्डर के बाद लॉरेंस और जग्गू भगवानपुरिया में दुश्मनी
मूसेवाला मर्डर के बाद पंजाब की गोइंदवाल जेल में लॉरेंस गैंग के बदमाशों द्वारा जग्गू भगवानपुरिया गैंग के दो बदमाशों की ह्त्या के बाद लॉरेंस और भगवानपुरिया में दुश्मनी की बात सामने आई थी। गोल्डी बरार ने तब जेल में हुई इन दोनों हत्या की जिम्मेदारी लेते हुए जग्गू को धमकी दी थी।
गोल्डी ने सोशल मीडिया पर लिखा था कि जग्गू ने हमारे साथ दोगलापन किया है। उसने हमारी मुखबिरी कर पुलिस को जानकारी दी थी। हमारे साथी जगरूप रूपा और मनु की मुखबिरी देकर उनका एनकाउंटर करवाया. जग्गू ने हमारा बहुत नुकसान किया है।
ठेहट मर्डर में टेरर गैंग कनेक्शन : काला जठेड़ी ने लेडी डॉन अनुराधा को कॉल कर पूछा- राजू का क्या हुआ?
NIA की इन्वेस्टिगेशन में सामने आया कि 3 दिसंबर 2022 को राजस्थान के सीकर में हुए गैंगस्टर राजू ठेहट के तार भी तिहाड़ जेल से जुड़े थे।
मर्डर के दो दिन बाद तिहाड़ जेल में बंद लॉरेंस गैंग के खासमखास गैंगस्टर काला जठेड़ी ने जेल के लैंडलाइन फोन से लेडी डॉन अनुराधा चौधरी को फोन किया।
उसने अनुराधा से पूछा कि राजू का क्या हुआ? इस दौरान दोनों ने फोन पर राजू ठेहट के मर्डर को लेकर लंबी बातचीत की।
दोनों की फोन पर हुई बातचीत से NIA को ये पुष्टि हो गई कि राजू ठेहट के मर्डर के पीछे भी लॉरेंस बिश्नोई की टेरर गैंग का ही हाथ था। चार्जशीट में भी इस घटनाक्रम को लिखा गया है।
'D' कंपनी जैसा लॉरेंस गैंग का तरीका
NIA ने अपनी चार्जशीट में माना कि गैंगस्टर लॉरेंस और उसकी गैंग का वर्चस्व ठीक उसी तरह बढ़ा जैसे कभी मुंबई में अंडरवर्ल्ड डॉन दाऊद इब्राहिम का बढ़ा था। लॉरेंस गैंग के काम करने का पूरा पैटर्न दाऊद की डी कंपनी की तरह ही हो गया था।
D कंपनी की तरह ही लॉरेंस गैंग एक्स्टोर्शन्स मनी, टार्गेटेड किलिंग्स और ड्रग ट्रेफिकिंग को अंजाम दे रही थी। लॉरेंस ने दाऊद की तरह ही साल 2020 में अपने 700 से ज्यादा गुर्गों के जरिये करोड़ों रुपयों की वसूली को अंजाम दे दिया था।
लॉरेंस बिश्नोई चाहता था कि उसकी गैंग का खौफ बने। वो राजथान, पंजाब और दिल्ली की जेलों में रह रहा था, जहां उसके संपर्क में कई लोकल गैंगस्टर्स आए। सभी लोकल गैंगस्टरों के साथ मिलकर लॉरेंस गैंग ने दिल्ली, पंजाब, राजस्थान, हरियाणा और कई अन्य राज्यों में बड़े आराम से नया क्राइम अंडरवर्ल्ड बना लिया।
खालिस्तानी नेटवर्क से गठजोड़ के 2 सबूत
पहला : पंजाब पुलिस के इंटेलिजेंस विंग के हेडक्वार्टर पर रॉकेट ग्रेनेड अटैक 
NIA की इन्वेस्टिगेशन में सामने आया कि पंजाब पुलिस के मोहाली स्थित इंटेलिजेंस विंग के हेडक्वार्टर पर साल 2022 के महीने में रॉकेट प्रोपेल्ड ग्रेनेड (RPG) से किये गए हमले के पीछे लॉरेंस बिश्नोई गैंग के बदमाश दीपक सुराखपुर व दिव्यांशु फैजाबाद का हाथ था।
ये हमला खालिस्तानी आतंकी हरविंदर सिंह और लखविंदर सिंह के इशारे पर किया गया था। फरारी के दौरान नेपाल में खालिस्तानी आतंकी कश्मीर सिंह गलवाड़ी ने इनकी मदद की थी।
दूसरा : हाईटेक विदेशी हथियारों की सप्लाई का पाकिस्तान से कनेक्शन
NIA की इन्वेस्टिगेशन में सामने आया कि खालिस्तानी नेटवर्क से जुड़ने के बाद ही लॉरेंस गैंग को हाईटेक और खतरनाक मॉडर्न हथियार मिले।
लॉरेंस और हरविंदर की पुरानी दोस्ती की वजह से कनाडा में बैठा गोल्डी बराड़ आतंकी लखविंदर सिंह के करीब आ गया। मौजूदा समय में लखविंदर सिंह और हरविंदर सिंह बब्बर खालसा इंटरनेशनल के चीफ वाधवा सिंह बाबर के सबसे खास हैं।
इसी नेटवर्क के जरिए लॉरेंस गैंग को राजस्थान से सटे भारत-पाकिस्तान बॉर्डर से हाईटेक विदेशी हथियार की सप्लाई मिलने लग गई।
इस सपोर्ट के बदले लारेंस गैंग ने खालिस्तानी आतंकियों के इशारे पर वारदातें करना शुरू कर दिया। डेरा समर्थक प्रदीप की हत्या इसी का नतीजा मानी जा रही है।
लॉरेंस गैंग ने पंजाब पुलिस के SI दिलबाग सिंह को मारने के लिए उनकी गाड़ी में IED बम लगा दिया था। ये बब्बर खालसा के आतंकियों हरविंदर सिंह और लखविंदर सिंह के इशारे पर किया गया था।
गैंग में BOSS वाला कल्चर, दो लोगों का आदेश ही आखिरी
गैंग का असली बॉस लॉरेंस बिश्नोई और गोल्डी बरार है। इनका हर डिसीजन ऑर्डर की तरह होता है। लॉरेंस का कजिन सचिन थापन नए बदमाशों की भर्ती और प्लानिंग का काम देखता है।
वहीं उसका भाई अनमोल बिश्नोई यूएई में बैठ विक्रम बराड़ और अमेरिका में बैठे दरमान सिंह के साथ गैंग के लिए फाइनेंस और बदमाशों को लॉजिस्टिक सपोर्ट देखता है।
लॉरेंस और गोल्डी टारगेट बताते है। सचिन थापन, अनमोल बिश्नोई, गोल्डी, विक्रम बराड़ टारगेट को कॉल करते है और धमकाते है।
लॉरेंस कभी भी किसी शूटर से डायरेक्ट बात नहीं करता है। वो सिर्फ गोल्डी, सचिन, अनमोल से बात करता है। इस गैंग में शामिल एक बदमाश सिर्फ उसके ऊपर वाले बदमाश से ही संपर्क में रहता है।
चेन सिस्टम से ही काम होता है। वारदात में शामिल गैंग के सभी सदस्यों को एक-दूसरे के बारे में ज्यादा इन्फॉर्मेशन भी नहीं रहती है।
यही कारण है कि जब कोई एक गिरफ्तार हो जाता है तो वो दूसरे साथियों के बारे में पुलिस को ज्यादा जानकारी नहीं दे पाता है।
टारगेट पूरा करने वाले को इनाम : विदेश घूमने का भी इंतजाम 
NIA की इन्वेस्टिगेशन में सामने आया कि लॉरेंस ने सभी साथियों को अलग-अलग रोल दिए हुए हैं। जो भी बदमाश अपना टारगेट पूरा करता है, उसकी हर इच्छा पूरी की जाती है।
कपड़ों, उनकी मौज मस्ती का पूरा ध्यान रखा जाता है। इतना ही नहीं नए भर्ती होने वाले बदमाशों को टारगेटेड क्राइम पूरा करने पर बड़ी रकम देकर फर्जी पासपोर्ट से विदेश घुमाने का इंतजाम भी होता है।
लॉरेंस जेल में सबसे सेफ : जमानत अर्जी तक नहीं लगाई, विदेश में भेज रहा काली कमाई
NIA की इन्वेस्टिगेशन में सामने आया कि लॉरेंस के लिए सबसे सेफ और बढ़िया जगह जेल ही है, जहां से वो बड़े आराम से अपनी क्राइम कंपनी को चला रहा है। यही कारण है कि कई सालों से जेल में रहने के बावजूद उसने एक बार भी बेल एप्लिकेशन नहीं लगाई है।
वो जेल से बाहर ही नहीं आना चाहता है। उसके द्वारा वसूली गई काली कमाई का बड़ा हिस्सा कनाडा, USA, दुबई, थाईलैंड और ऑस्ट्रेलिया में गैंग के साथियों और परिवार को भेजा गया है। इसके अलावा खालिस्तानी एक्ट में भी फंडिंग की गई है।
हवाला से थाईलैंड में मनीष भंडारी के पास पहुंचती है कमाई
NIA की इन्वेस्टिगेशन में सामने आया कि साल 2019 में गैंगस्टर वीरेंद्र प्रताप उर्फ काला राणा ने लॉरेंस को दिल्ली के मनीष भंडारी से संपर्क कराया था।
थाईलैंड में रहने वाला मनीष भंडारी लंबे समय से हवाला कारोबार कर रहा है। भंडारी थाईलैंड में बॉलीवुड क्लब, कामा क्लब के नाम से नाईट क्लब और होटल कम रेस्टोरेंट 'पनापा' चलता है।
लॉरेंस गैंग की काली कमाई काला राणा व राजू के जरिये हवाला से मनीष भंडारी को भेजी जाती है। जहां वो इसे नाईट क्लब और बार में इन्वेस्ट करता है।
जब भी लॉरेंस गैंग का कोई साथी थाईलैंड जाता है तो उसकी पूरी खातिरदारी का इंतजाम मनीष भंडारी ही करता है। NIA ने पता लगाया है कि पिछले 4 साल से काला राणा और 2 साल से राजू बसोड़ी थाईलैंड में मनीष भंडारी के ही मेहमान बन कर रह रहे हैं।
पड़ताल में ये भी सामने आया कि लॉरेंस गैंग ने हवाला के जरिये काली कमाई का बड़ा हिस्सा कनाडा में गोल्डी बराड़ और सतबीर सेम को भी भिजवाया।
जिसे भारत विरोधी एक्टिविटी के लिए खालिस्तानियों को दिया गया। वहीं इन पैसों से वहां प्राइवेट याट खरीदे गए, कई फिल्मो को फाइनेंस किया गया और कैनेडियन प्रीमियर लीग का आयोजन किया गया।
लॉरेंस ने खुद भी NIA के कबूला है कि जब भी देश में किलिंग्स और दूसरी घटनाओं को अंजाम देने में फंड की जरुरत होती है तो गोल्डी बराड़ और सतबीर सिंह हवाला के जरिये पैसा पहुंचाते हैं।
साल 2019 से 2021 तक लॉरेंस गैंग ने हवाला से विदेश भेजे करोड़ों रुपए
पाक से ड्रोन से मंगाते हैं हथियार, गैंगस्टर्स के घरों में बनाये गोदाम
NIA की इन्वेस्टिगेशन में प्रोटेक्टेड विटनेस ने NIA को बताया कि जग्गू भगवानपुरिया, लॉरेंस बिश्नोई, काला जठेड़ी, राजू बसोड़ी, नरेश सेठी और वीरेंद्र प्रताप हेरोइन स्मैक और कोकीन की स्मगलिंग करते है और खालिस्तानी चैनल्स से पाकिस्तान से ड्रोन के जरिये अवैध हथियार मंगवाते है।
लॉरेंस गैंग के लिए हथियारों का कंसाइनमेंट आने के बाद गैंगस्टरों की मदद से सोनीपत और मानेसर में काला राणा के घर व अलग-अलग स्टेट में दूसरे गैंगस्टर्स के यहां रखा जाता है।
इसके बाद वहीं से देश भर में हथियार भेजे जाते है। NIA ने कार्रवाई करते हुए काला राणा के घर से बड़ी मात्रा में वहां से अवैध हथियार भी जब्त किये थे।
प्रोटेक्टेड विटनेस ने बताया कि इन्ही हथियारों के दम पर लॉरेंस गैंग देश भर में व्यापारियों, ठेकेदारों, डॉक्टर्स और खनिज कारोबारियों को धमकाकर वसूली करती है।
जो उन्हें वसूली देने से माना कर देता है, उसके घर और ठिकाने पर शूटर्स भेजकर हाईटेक हथियारों से फायरिंग करवाई जाती है।
मुसेवाला को मारने शाहबाज अंसारी ने लॉरेंस गैंग को सप्लाई की असॉल्ट राइफल्स
NIA की इन्वेस्टिगेशन में सामने आया कि यूपी के बुलंदशहर के रहने वाला शाहबाज अंसारी पाकिस्तान के रहने वाले हवाला कारोबारी फैजी खान के टच में था।
दुबई में फैजी खान ने शाहबाज अंसारी को पाकिस्तान के आर्म्स सप्लायर हामिद से मिलवाया था। वहां हामिद ने शाहबाज को मुसेवाला के मर्डर में काम में ली जाने वाली असॉल्ट राइफल्स और दूसरे हथियार उसी ने लॉरेंस बिश्नोई की गैंग को सप्लाई करने के बारे में बताया।
हामिद ने शाहबाज को गोल्डी बराड़ की एक ऑडियो रिकॉर्डिंग भी सुनाई और बताया कि वो लंबे समय से पाकिस्तान से लॉरेंस गैंग को हथियार भेज रहा है।
वहीं इन्वेस्टिगेशन में ये भी सामने आया कि शाहबाज और उसका स्वर्गीय पिता कुरबान अंसारी ही देश में लॉरेंस बिश्नोई गैंग के मुख्य आर्म सप्लायर थे।
चार्जशीट में 14 गैंगस्टर्स पर प्रमाणित माने आतंकी आरोप
चार्जशीट में लॉरेंस सहित 14 गैंगस्टर्स पर आतंकी साजिशों के आरोप प्रमाणित माने गए हैं। वहीं फरार दरमान सिंह और लखबीर सिंह लंडा के खिलाफ अभी NIA की इन्वेटिगेशन चल रही है। इनकी चार्जशीट अभी पेंडिंग रखी गई है।